E re ntswa dikarolo tse tsa mmele di le dipotlana thata, di botlhokwa mo mmeleng mo fa di tlhokafalang motho a koafalang thata. Batho ba ba latlhegetsweng ke pono ba ba ntsi, mme e bile go tlhoka pono ga bone go ba retefaletsa go dira dilo tse di ntsi mo botshelong. Matlho tiro ya one ke go bona – mebala, lesedi le dilo tse di mo lefatsheng. Ke nngwe ya mejako ya mmele e e bulegelang tikologo. Ka jalo puo ya rona e humile mafoko a a diriwang le lefoko ‘matlho’ mme a tsaya bokao jo boša. Dikai di dintsi ga re kitla re di fetsa mme a re simolole fa: ‘diga matlho’. Fa o diga o dira gore sengwe se wele fa fatshe. Mme fa o diga matlho ga o dire gore a wele fa fatshe. Tebo e katswa e ya ko tlase, ke gore o lebelela sengwe se se kwa tlase ga selekanyo sa tlhogo – bogolo se se ntlheng ya dinao tsa gago. Mme matlho one a bo a sa wa – a nna a ntse fela mo dikgapheng tsa one mo tlhogong. O kgona go ‘latlhela matlho’ kgakala. Le gone go latlhela matlho ga go tshwane le fa o latlhela letlapa, ka matlho ga se gore a bo a le mo seatleng mo a ka konopelwang kgakala ke motho. Go latlhela matlho re go dirisa nako tse dingwe go raya go bala ka bokhutshwane. O kgona go tlhatlosa matlho, go a tsosa, go a rotola, go a gotola, kgotsa go a tlhoma. Madiri a otlhe fa a dirisiwa le lefoko ‘matlho’ a tsala bokao jo boša jo botshwanetseng jwa tsenngwa mo dithanoding ka ke karolo e e humileng ya puo ya Setswana.